CELEX: 32012D0063
Language: mt
Date: 2011-10-31 00:00:00
Title: 2012/63/UE: Deċiżjoni tal-Kummissjoni tal- 31 ta' Ottubru 2011 – Għajnuna mill-Istat SA. 30931 (C/11) – ir-Rumanija – Skema tal-għajnuna għall-investiment tal-infrastruttura tat-trasport bl-ajru (notifikata bid-dokument numru C(2011) 7863)  Test b’relevanza għaż-ŻEE

2.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 30/21
            
         DEĊIŻJONI TAL-KUMMISSJONI
   tal-31 ta' Ottubru 2011
   Għajnuna mill-Istat SA. 30931 (C/11) – ir-Rumanija
   Skema tal-għajnuna għall-investiment tal-infrastruttura tat-trasport bl-ajru
   (notifikata bid-dokument numru C(2011) 7863)
   (It-test Rumen biss huwa awtentiku)
   (Test b’relevanza għaż-ŻEE)
   (2012/63/UE)
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,
   Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu tiegħu,
   Billi:
   1.   PROĊEDURA
   
   
               (1)
            
            
               Permezz ta’ komunikazzjoni elettronika tas-17 ta’ Mejju 2010, l-awtoritajiet tar-Rumanija għarrfu lill-Kummissjoni, skont l-Artikolu 108(3) tat-Trattat dwar il-Funzjonament tal-Unjoni Ewropea (minn hawn ’il quddiem “TFUE”), skema ta’ għajnuna li tipprovdi sostenn pubbliku favur l-ajruporti reġjonali. L-avviż ġie rreġistrat bin-numru tal-każ N 185/10.
            
         
               (2)
            
            
               Il-Kummissjoni talbet aktar informazzjoni dwar il-miżura proposta fit-23 ta’ Ġunju 2010, fis-7 t’Ottubru 2010, fit-3 ta’ Diċembru 2010 u fis-17 ta’ Marzu 2011. L-awtoritajiet tar-Rumanija għaddew l-informazzjoni mitluba fit-22 ta’ Lulju 2010, fis-27 t’Ottubru 2010, fl-20 ta’ Jannar 2011 u fil-5 t’April 2011.
            
         
               (3)
            
            
               Fil-15 ta’ Settembru 2010 l-awtoritajiet tar-Rumanija infurmaw lill-Kummissjoni dwar xi bidliet fl-iskema notifikata, b’mod partikolari fir-rigward tan-numru tal-benefiċjarji.
            
         
               (4)
            
            
               B’íttra tal-24 ta’ Mejju 2011 il-Kummissjoni infurmat lill-awtoritajiet tar-Rumanija li ddeċìdiet li tniedi l-proèdura ta’ investigazzjoni formali pprovduta mill-Artikolu 108(2) tat-TFUE rigward l-għajnuna notifikata u l-miżuri l-oħra favur l-ajruporti (minn hawn ’il quddiem “id-deċiżjoni tal-ftuħ”) (1) Il-Kummissjoni sussegwentement adottat retifika għal dik id-deċiżjoni fit-23 ta’ Ġunju 2011.
            
         
               (5)
            
            
               Il-pubblikazzjoni tad-deċiżjoni kienet ippubblikata f’Il-Ġurnal Uffiċjali tal-Unjoni Ewropea
                   (2) Il-Kummissjoni sejħet lill-partijiet interessati sabiex jissottomettu l-kummenti tagħhom.
            
         
               (6)
            
            
               B’ittri tas-27 ta’ Ġunju 2011, tal-5 ta’ Lulju 2011, u d-19 t’Awwissu 2011, ir-Rumanija ssottomettiet il-kummenti tagħha dwar il-pubblikazzjoni tad-deċiżjoni.
            
         
               (7)
            
            
               Il-Kummissjoni rċeviet kummenti mingħand tliet partijiet interessati, jiġifieri Carpatair (linja tal-ajru li topera fl-ajruport ta’ Timișoara), l-ajruport ta’ Cluj-Napoca u l-Assoċjazzjoni Rumena tal-Ajruporti. Il-kummenti tal-partijiet interessati kienu marbuta kemm mal-iskema notifikata kif ukoll mal-finanzjament pubbliku addizzjonali mogħti lill-ajruporti sa mill-adeżjoni tar-Rumanija mal-UE sabiex ikun kopert it-telf operattiv.
            
         
               (8)
            
            
               B’ittri ddatati is-16 ta’ Settembru 2011, il-Kummissjoni għaddiet il-kummenti tal-partijiet interessati lir-Rumanija.
            
         2.   DESKRIZZJONI TAL-MIŻURA NOTIFIKATA
   
   
               (9)
            
            
               Il-miżura notifikata tikkonċerna l-iffinanzjar pubbliku ta’ investimenti tal-infrastruttura f’ajruporti reġjonali żgħar.
            
         
               (10)
            
            
               Il-miżura notifikata għandha l-għan li tagħti appoġġ biex jiġu segwiti l-istandards ta’ sigurtà tal-avjazzjoni fl-ajruporti reġjonali tar-Rumanija, l-iżvilupp ta’ infrastruttura tat-trasport bl-ajru sigura u vijabbli, u l-aċċessibbiltà imtejba u l-iżvilupp reġjonali.
            
         
               (11)
            
            
               Waqt il-fażi ta’ valutazzjoni preliminari, l-awtoritajiet tar-Rumanija ċċaraw li l-ajruporti reġjonali fir-Rumanija ġeneralment jagħmlu t-telf u li t-telf operattiv tagħhom huwa kopert kull sena mill-Istat. L-awtoritajiet tar-Rumanija pprovdew lill-Kummissjoni b’lista komprensiva dwar il-finanzi pubbliċi li kienu disponibbli lill-ajruporti fil-kategorija D sa mill-adeżjoni tar-Rumanija fl-UE.
            
         
               (12)
            
            
               L-awtoritajiet tar-Rumanija indikaw li s-sussidji mogħtija kull sena lill-ajruporti laħaq, għall-biċċa l-kbira, il-livell tal-għajnuna eżentata mill-ħtieġa tan-notifika meħtieġa bbażata fuq id-Deċiżjoni 2005/842/KE tal-Kummissjoni tat-28 ta’ Novembru 2005 dwar l-applikazzjoni tal-Artikolu 86(2) tat-Trattat tal-KE (issa Artikolu 106(2) TFUE) rigward għajnuna mill-Istat taħt il-forma ta’ kumpens għal servizzi pubbliċi mogħti lil ċerti impriżi inkarigati bil-ġestjoni ta' servizzi ta’ interess ekonomiku ġenerali (3) (minn issa ’l quddiem imsejħa “id-Deċiżjoni SGEI”).
            
         
               (13)
            
            
               L-unika eċċezzjoni tkun l-iffinanzjar pubbliku mogħti lill-ajruport ta’ Timișoara, li skont l-awtoritajiet tar-Rumanija, mhumiex għajnuna mill-Istat minħabba li l-miżura tikkonforma mat-test ta’ investitur f’ekonomija tas-suq. L-iffinanzjar pubbliku mogħti lill-ajruport ta’ Timișoara għandu jiġi vvalutat mill-Kummissjoni.
            
         3.   IRTIRAR TAN-NOTIFIKA
   
   
               (14)
            
            
               B’ittra ddatata l-25 ta’ Lulju 2011, l-awtoritajiet tar-Rumanija rtiraw in-notifika tagħhom skont SA. 30931 dwar l-iskema finanzjarja għall-investimenti ta’ infrastruttura fl-ajruporti reġjonali żgħar tar-Rumanija. L-awtoritajiet tar-Rumanija ħabbru l-intenzjoni tagħhoma li jiffinanzjaw ajruporti bħal dawn li huma konformi mad-dispożizzjonijiet tal-Linji gwida tal-Komunità dwar l-iffinanzjar tal-ajruporti u l-għajnuna inizjali lil-linji tal-ajru li jitilqu mill-ajruporti reġjonali (4) (minn issa ’l quddiem jissejħu “il-Linji Gwida tal-Avjazzjoni”) u d-Deċiżjoni SGEI’.
            
         
               (15)
            
            
               Il-Linji Gwida tal-Avjazzjoni jagħrfu li ċerti attivitajiet imwettqa mill-ajruporti, u f’każijiet ta’ eċċezzjoni anke l-immaniġġjar globali ta’ ajruport, jistgħu jkunu servizzi ta’ interess ekonomiku ġenerali (minn issa ’l quddiem imsejħa “SGEI”). F’każ bħal dan, l-awtorità pubblika timponi fuq l-operatur tal-ajruport xi obbligi tas-servizz pubbliku u tal-aħħar jista’ jiġi kumpensat għall-kostijiet addizzjonali li jirriżultaw mit-twettiq ta’ dawk l-obbligi.
            
         
               (16)
            
            
               Id-Deċiżjoni SGEI tapplika għall-kumpensi tas-servizz pubbliku mogħtija lill-intrapriżi b’fatturat medju annwali qabel it-taxxa, bl-attivitajiet kollha inklużi, ta’ anqas minn EUR 100 miljun matul is-sentejn finanzjarji ta’ qabel dik is-sena li fiha ġie assenjat is-servizz ta’ interess ekonomiku, li jirċievu kumpens annwali, għas-servizz in kwistjoni, ta’ anqas minn EUR 30 miljun, kif ukoll il-kumpensi tas-servizz pubbliku għall-ajruporti bi fluss annwali medju li ma jaqbiżx il-miljun passiġġier matul is-sentejn finanzjarji tas-sena ta’ qabel dik is-sena li fiha ġie assenjat is-servizz ta’ interess ekonomiku ġenerali. Fejn jintlaħqu l-kondizzjonijiet stabbiliti fid-Deċiżjoni SGEI, il-kumpensi tas-servizz pubbliku huma kompatibbli mas-suq intern u eżentati mill-ħtieġa tan-notifika provduta mill-Artikolu 108(3) tat-TFUE.
            
         
               (17)
            
            
               Skont l-Artikolu 8 tar-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni ta' l-Artikolu 93 (issa Artikolu 88) tat-Trattat tal-KE (5) Skont l-Artikolu 8(2) tar-Regolament imsemmi hawn fuq, f’każijiet fejn il-Kumissjoni tkun fetħet il-proċedura ta’ investigazzjoni formali, il-Kummissjoni għandha tagħlaq il-proċedura.
            
         
               (18)
            
            
               Minħabba l-fatt li r-Rumanija rtirat in-notifika tagħha u se tiffinanzja l-ajruporti reġjonali b’konformità sħiħa mad-dispożizzjonijiet tal-Linji gwdia tal-Avjazzjoni u tad-Deċiżjoni SGEI, il-Kummissjoni ddeċidiet tagħlaq il-proċedura ta’ investigazzjoni formali skont l-Artikolu 108(2) tat-TFUE fir-rigward tal-miżura notifikata.
            
         
               (19)
            
            
               Din id-deċiżjoni hija bla preġudizzju għall-miżuri l-oħrajn li jikkostitwixxu l-iskop tal-pubblikazzjoni tad-deċiżjoni. Għaldaqstant, l-investigazzjoni formali marbuta ma’ dawk il-miżuri għandha ma tlestietx.
            
         ADOTTAT DIN ID-DEĊIŻJONI
   Artikolu 1
   Il-Kummissjoni ddeċidiet li tagħlaq parzjalment il-proċedura ta’ investigazzjoni formali skont l-Artikolu 108(2) tat-TFUE fir-rigward tal-iskema notifikata li tipprovdi għall-finanzjament pubbliku l-appoġġ fit-titjib tal-infrastruttura fl-ajruporti reġjonali żgħar, bħalma r-Rumanija rtirat in-notifika tagħha dwar il-proġett in kwistjoni.
   Artikolu 2
   Din id-Deċiżjoni hija indirizzata lir-Rumanija.
   
      Magħmul fi Brussell, il-31 ta’ Ottubru 2011.
      
         
            Għall-Kummissjoni
         
         Joaquín ALMUNIA
         
            Viċi President
         
      
   
   
      (1)  Il-proċedura ta’ investigazzjoni formali tirrigwarda kemm l-iskema notifikata għall-iffinanzjar pubbliku biex jappoġġja l-iżvilupp tal-infrastruttura tal-ajruport fl-ajruporti reġjonali ż-żgħar, kif ukoll l-iffinanzjar pubbliku sabiex ikopri t-telf operattiv mogħti lil ċerti ajruporti.
   
      (2)  ĠU C 207, 13.7.2011, p. 3.
   
      (3)  ĠU L 312, 29.11.2005, p. 67.
   
      (4)  ĠU L 312, 9.12.2005, p. 1.
   
      (5)  ĠU L 83, 27.3.1999, p. 1.